
AUCTOR. 


hic  morbus,  de  quo  acturi  sumus,  degeneratio  glandu- 
larum succum  gastricum  secernentium  membranarumque  easdem 
foventium  circa  cardiam  praecipue  pylorumque  in  Scirrhum. 

In  hujus  morbi  decursu  quafuor  licet  discernere  stadia: 
a.  stadium  praecursorium , b.  stad.  inflammatorium , c.  stad. 
scirrhosum,  d,  stad.  carcinomatosum^ 

I.  Stad.  praecursorium.  Flatulentia  ventriculi  con- 
tinua, pyrosis j alvi  obstipationes  cum  diarrhoeis  alternantes; 
ptyalismus,  acidulus,  parum  copiosus;  sensus  oppletionis  epi- 
gastrii periodicus  ; praecordiorum  tensio  sine  dolore  ad  atta- 
ctum; fastidium  praecipue  ciborum  e carne;  dolores  primum 
intra  mensis  circiter  spatium , dein  tertia  aut  secunda  quaque 
septimana  redeuntes  spastici. 

II.  Stad^  inflammatorium.  Sensus  oppressionis  circa 
regionem  scrobiculi  cordis  hebdomadis  spatio  recurrens;  do- 
lores spastici  cum  majori  simul  ventriculi  flatulentia;  sensus 
corrosionis,  praecipue  ad  ventriculi  fines,  ventriculo  vacuo 
adauctus ; sensus  ponderis  gravioris  post  assumptos  cibos, 
saepius  quasi  lapidis  ventriculo  immersi;  dolores  prementes, 
oblusi,  in  dies  aucti,  insultibus  semper  intermittentibus,  certo 
temporis  spatio  recurrentes , mox  decrescentes  sub  ructibus, 

vomiturilione,  nec  raro  post  ipsum  vomitum  liquoris  acidi  fere 
evanescentes;  ructus,  ptyalismus,  sensus  opplelionis  in  re- 
gione epigastrii,  tensionis  in  regione  praecordiorum  continuo 
adaucti;  partes  ventriculi  tam  anteriores  quam  posteriores 
sub  attactu  dolentes;  appetitus  plerumque  prostratus,  aut  spe- 
cies picae;  cibo  sumpto  et  ventriculo  magis  impleto  in  re- 
gione scrobiculi  cordis  dolores  continui,  trahentes,  lancinantes, 
in  profundum  et  hepar  versus  tendentes.  In  feminis  men- 
struorum accedunt  anomaliae,  cephalaeaque  gastrica  sic  di- 
cta. — Neque  hoc,  neque  stadium  praegressum  certo  tem- 
poris spatio  circumscribi  potest : nunc  per  aliquot  hebdomades, 
nunc  vero  per  duos  tresve  annos  perdurat, 

III.  Stad.  scirrhosum.  Symptomata  stadii  pnte- 
gressi  nunc  omnia  intensiora  fiunt  typoque  periodico,  quem 
prius  servabant,  magis  magisque  perdito,  in  continua  abeunt, 
cyclum  vero  quotidianum  retinent.  Dolores  illi,  quos  dixi- 
mus, obtusi,  prementes,  typici  nunc  figuntur,  data  tamen 
causa  cibis  irritantibus  captis,  potu  spirituoso,  alvi  obstipa- 
tionibus et  perfrictione  facillime  adaugentur  et  contractiones 
ventriculi  spasticas  excitant.  Ardor  ille  ventriculi,  qui  pyro- 
sis dicitur,  alias  nonnisi  cibis  acribus,  acidis  pinguibusve,  aut 
potibus  austeris  ortus , nunc  sine  solitis  hisce  causis  evenit 
et  per  plures  dies  persistit.  Accedit  praeterea  digestio  laesa, 

dolor  acer  in  regione  epigastrica,  fixus,  vomitu  exacerbatus; 

\ 

vomituritio  sub  ructibus  acidis;  vomitus  frequens,  niger,  nullo 
medicamento  sistendus;  alvus  nonnunquam  niger;  sensus  gra- 
vabilis ex  pondere  tumoris;  intumescentia  regionis  epigastri- 
cae externe  percipienda;  vultus  cachecticus,  scirrho  laboran- 
tibus proprius,  vix  describendus.  Appetitus  aut  nullus,  aut 

depravatus ; metu  saepe  dolorum  aeger  ne  blandissimos  qui- 
dem  cibos  ingerere  audet.  — Sub  cardia  morbose  affecta 
non  raro  lienis  et  vasorum  bi^evium  turgescentia  animadverti- 
tur. In  illo  tantum  casu,  in  quo  affectioqes  hae  simul  ad- 
sunt, vomitus  huic  stadio  proprius  quotidie  recurrens,  mate- 
riae subnigrae,  acidulae,  sanguini  coagulato  et  oleo  resinoso 
haud  dissimilis,  supervenit,  quod  quidem  symptoma  in  paucis 
tantum  casibus  observatur,  sicuti  cardiae,  scirrhi  in  univer- 
sum valde  raro  obveniunt.  — Sub  pyloro  scirrhoso  post 
pastum  sensus  ponderis  in  regione  epigastrica,  borborygmi, 
dolor  circa  umbilicum  vehemens ; vomituritio,  qua  durante 
salivae  effluxus  ex  ore  copiosus.  Morbo  provectiore  tensio 
regionis  epigastricae  major,  ructus  olentes;  alvus  rara;  vo- 
mitus frequens,  ex  quovis  cibo  ingesto;  urina  nonnunquam 
icterica;  materies  vomitu  ejecta  acris,  quasi  fermentescens, 
flocculos  casei  referens,  interdum  nigra  instar  sedimenti  cof- 
feae.  Febris  denique  hectica  non  raro  jam  hoc  in  stadio 
cum  morte  supervenit.  — 

Hoc  stadium  plerumque  per  menses  duos,  nec  raro  vero 
sub  conditionibus  felicioribus,  quae  causarum  in  hunc  mor- 
bum efficaciam  imminuunt,  aut  debita  aegrotorum  cura  per 
menses  decem  ad  viginti  usque  existit. 

IV.  -Stad.  carcinomatosum.  Scirrhi  symptomata 
praegressa ; vomitus  frequentissiinus  blandissimi  ipsius  potus ; 
eructatio  puris  foetidi,  acris,  ichorosi;  dolores  in  regione 
praecipue  ventriculi  urentes;  excretiones  alvinae  nigrae,  pes- 
sime olentes,  cum  ichore  mixtae;  aegri  qiiasi  exsiccati  ma- 
cies summa;  febris  hectica  ad  vesperas  intrans  sub  plantae 
pedum  et  palmae,  manuum  ardore,  cute  sicca,  quasi  mem- 

branacea;  lingua  arida,  aut  subrubra,  aut  leviter  obtecta; 
sitis  vehemens:  respiratio  ructibus  vomituritionibusque  repe- 
titis intercisa;  insomnia  aegri  vires  extenuans,  indeque  non 
raro  animi  deliquia;  sudores  sub  auroram  faciem  et  praecor- 
dia occupantes,  manibus  pedibusque  frigidis;  sensus  ponderis 
in  regione  epigastrii  fixus,  orientibus  tactu  doloribus;  spasmi 
secunda  vel  tertia  quaque  hora  redeuntes,  per  pauca  tantum 
momenta  intermittentes.  — 

In  illis  casibus,  in  quibus  pylorus  penitus  occlusus  est, 
excretiones  alvinae  cinereae  tantum  enemata  applicata  sequun- 
tur; interim  tamen  nonnunquan^  ex  bilis  acrioris  connubio  et 
ichoris  irritamento  viridiusculae,  discolores  et  colliquativae. 

Diagnosis. 

Morbus  hio  haud  ita  facile  dignoscendus  medicos  non 
raro  fefellit,  et  tunc  demum,  quando  de  praesentia  scirrhi, 
symptomatibus  videlicet  in  ultimis  praesertim  stadiis  manifeste 
apparentibus,  simulque,  de  praegressis  morbi  causis  certi  su- 
mus, dubium  omne  solvitur.  Scirrhus  enim  ventriculi  non 
valde  frequens  est  morbus,  et  eo  facilius  in  errorem  induci- 
mur, illumque  aut  praeterimus,  aut,  quod  creberrime  fieri 
solet,  cum  ventriculi  affectionibus  variis,  digestione  laesa, 
concoctione  depravata  etc.  confundimus.  Hinc  saepissime  fit, 
ut  morbus  hic,  auxilio  plurium  medicorum  implorato,  post- 
remo adeo  increscat,  ut  medicus,  cui  jam  aeger  sese  tradit, 
malum  ignorare  non  possit,  praesertim  cum  videat  medica- 
minum cohortem  integram  ex  gente  tonicorum , amarorum, 
antispasmodicorum,  purgantium,  in  cassum  adhibitam  fuisse. 
Quare  morbos,  quibuscum  saepius  confundi  solet,  hic  enume- 

rare  et  quae  diagnosin  certiorem  reddant  signa  exponere 
nobis  liceat.  Confunditur  autem  scirrhus  ventriculi : a.  cum 
gastrodynia  s,  cardialgia,  b,  cum  cardialgia  flatulenta,  c.  cum 
hepatitide  chronica,  d,  cum  affectione  pancreatis,  e.  cum  py- 
rosi hysterica,  f.  cum  haematemesi,  g.  cum  affectionibus  lienis 
morbosis,  et  turgescentia  vasorum  brevium.  Sed  ab  hisce 
morbis  differt  et  quidem 

a,  a gastrodynia,  in  primo  stadio,  doloris  incessu, 
nam  gastrodynia  praeter  dispositionem  ad  spasmos  universa- 
lem non  semper  post  cibos  assumtos  certaque  temporis  spatia 
recurrit,  ut  in  Sc.  ventr.  fieri  solet;  aegri  porro  gastrodynia 
laborantes  in  regione  scrobiculi  cordis , etsi  quidpiam  tensa, 
sive  quidpiam  dolente,  extra  paroxysmum  dolore  nullo  corri- 
piuntur, qui  vero  Sc.  Ventr.  in  partibus  nonnullis  regionis 
stomachi  sub  attactu  vbl  pressione  fortiore  numquam  deest. 
In  gastrodynia  paroxysmi  spastici  longe  vehementiores  quam 
in  Sc.  ventr,;  appetitus  in  illa  dejectus,  fere  penitus  deletus; 
in  hoc  autem  raro  deest;  in  illa  lingua  plerumque  obducta, 
sapor  oris  depravatus,  totusque  apparatus  turbarum  gastrica- 
rum adest;  in  Sc,  yentr,  lingua  pura,  sapor  oris  parum  mu- 
tatus, vel  tantum  plus  minusve  acidulus,  in  illa  vero  ama- 
rescens; gastrodynia  porro,  si  terminum  ejusdem  respicis, 
aut  aegrum  sub  paroxysmo  morti  tradit,  aut  denique  quiescit 
et  remittit;  Sc.  ventr,  autem,  etiamsi  dolores  per  vices  si- 
leant, ultro  progreditur,  et  reliqua  symptomata  supra  enu- 
merata parit, 

b.  a cardialgia  flatulenta  evolutione  gasorum 
continua  sub  ructibus  modo  acidis , modo  putridis , modo 
amaris;  lingua  obducta,  sapore  deleto,  quae  omnia  in  Sc. 

ventr.  plerumque  rion  adsunt,  aut  saltem  minus  persistunt. 
Appetitus  in  illa  prostratus,  in  hoc  plerumque  bonus,  quam- 
vis ae^er  metu  dolorum  subsequentium  famem  nonnunquam 
sedare  non  audeat. 

Vomitus  in  cardialgia  flatulenta  aut  omnino  deest,  aut 
raro  tantum  supervenit,  et  secundum  naturam  suam  variat; 
in  Sc.  ventr.  vero  vomitus  est  periodicus,  et  certo  temporis 
spatio,  modo  plurium  dierum,  modo  septimanarum  mensiumve 
plurium  redit.  Quum  primum  ille  vomitus  periodicus  acces- 
serit, durities,  regio  ventriculi  sub  attactu  dolens,  febrisqne 
hectica  malum  concomitans,  diagnosin  certam  sistit.  ' 

c.  ab  hepatitide  chronica,  imprimis  lobi  sinistri, 
loco  et  sede  dolorum,  qui  in  hepatitide  magis  versus  hypo- 
chondrium dextrum  et  sub  costis  spuriis  sese  extendunt,  in 
Sc.  ventr.  vero  extra  hypochondrium  et  infra  costas  spurias 
apparent.  In  illa  lingua  plerumque  sordide  flavescens,  sapor 
oris  amarus,  urina  cutisque  quales  sub  leviore  ictero,  spasmis 
ventriculi  et  vomitu  aut  deficientibus,  aut  signis  ventriculi 
affecti  contrariis.  Cutis  color  ictericus  nonnisi  scirrho  demum 
penitus  evoluto  apparet.  Alvi  quoque  conditio  morborum 
discrimen  exhibet,  nam  in  hepatitide  excrementa  dura,  aut 
viridiuscula , subcinerea;  sed  in  hoc  faeces  nonnunquam  du- 
rae, nullius  tamen  coloris  particularis. 

d.  ab  affectione  pancreatis.  Hoc  in  morbo  dolor 
sive  intumescentia  multo  profundius  tendit,  magisque  medul- 
lam spinalem  versus,  nec  nisi  sub  attactu  rudiori  animadverti 
potest;  in  hoc  morbo  materies  vomitu  ejecta,  neque  particu- 
lis caseum  referentibus,  neque  striis  sanguineis  intermixta  est; 
neque  coloris  fusci,  vel  subnigri,  ut  sedimentum  infusi  fa- 

barum  arabicarum,  sed  potius  bile  tincta.  In  illa  simul  diar- 
rhoeae colliquativae  adsunt,  nec  non  cutis  icterica  est,  et 
ejusdem  indolis  urina.  Sc.  ventr.  ceterum  semper  cum  alio- 
rum organorum,  imprimis  vicinorum,  affectionibus  conjunctum 
sese  manifestare,  diagnosinque  certam  perturbare  constat. 
Ubi  Sc.  ventr.  non  simul  urget,  ab  initio  morbi  contractio- 
nes ventriculi  spasticae,  quae  in  Sc.  ventr.  tamquam  signa 
pathognomonica  intervallis  magis  magisque  abbreviatis  appa- 
rent, desunt. 

e.  a pyrosi  hysteriarum  tam  sexu  quam  aegrotorum 
aetate.  Pyrosis  ex  affectionibus  nervosis  oriunda  non  obser- 
vatur nisi  in  feminis,  aut  in  viris  maxime  hypochondriacis, 
in  quibus  functiones  sexuales  aut  nondum  absolutae  sunt,  aut 
non  rite  procedunt  simul  cum  aliis  hysteriae  symptomatibus 
contemporaneis.  In  pyrosi  in  ventriculi  regione  numquam 
sub  tactu  animadvertitur  dolor,  uti  in  Sc.  ventr.  In  Sc.  ventr. 
ultimis  stadiis  permutatio  fieri  nequit , quia  in  locis  affectis 
durities  observatur,  et  aegri  vomitu  periodico  cruciantur, 
quae  symptomata  omnia  in  pyrosi  desiderantur. 

f.  ab  haematemesi.  Vomitus  cruentus  in  haematemesi 
sub  dolore  subsequenti  simultaneo  in  regione  lienis  et  vaso- 
rum brevium  vix  ortus,  brevibus  intervallis  repetitur.  Ratio 
quoque  vomitus  hujus  cruenti  ab  illa  vomitus  in  Sc.  ventr. 
differt.  Vomitum  sanguinis  nigri  pallor  faciei  subitaneus,  tre- 
mor et  pallor  labiorum  inferiorum,  sapor  oris  subdulcis,  sen- 
sus caloris  in  regione  scrobiculi  cordis  et  anxietas  summa 
praecedunt;  vomitum  vero  ipsum  lipothymia  modo  brevior, 
modo  diuturnior  sequitur.  In  Sc.  ventr.  quae  per  os  ejiciun- 
tur, non  sunt  sanguis  purus,  sed  tantum  sanguinis  coagulati 

striae,  parva  solum  copia  in  massa  gelatinosa,  acidula  inna- 
tantes. Denique  exitus  morbi  utriusque  specie  diversi  sunt: 
haematemesis  inter  paroxysmum  aut  mortem  provocat,  aut  in 
sanitatem,  haemorrhagiis  alius  conditionis  insequentibus,  abit; 
Sc.  ventr.  autem  tardo  pede  progreditur,  in  carcinoma  pro- 
repit et  aeger,  fti  stadio  primo  non  sanatus,  tandem  febri 
hectica  consumitur* 

g.  ab  affectionibus  lienis  et  vasorum  brevium 
turgescentia.  Affectiones  hae  hypochondrium  sinistrum 
occupant,  Scirrhus  vero  pylori  magis  hypochondr.  dextrum; 
in  illis  regio  pylori  attactu  non  dolet,  certe  autem  hypochon- 
drium sinistrum  dolorosum  et  tactu  duriusculum.  Plerumque 
etiam  in  hisce  affectionibus  lienis  turgescentia  et  varices  va- 
sorum breviunv  observantur,  nec  non  dolores  supraorbitales, 
epistaxis  ex  nare  sinistra.  Adspectus  aegrorum  ipse  inter 
eos,  qui  Sc.  ventr.,  illosque  qui  affectionibus  lienis  laborant, 
diversus:  in  illis  aegroti  faciem  hominis  sani,  genas  rubi- 
cundas etc.  prae  se  ferunt,  nutritione  non  perturbata;  vomi- 
tus merum  symptoma. 

Aetiologia.  \ 

Causae  Scirrhi  ventriculi  aut  praedisponentes  sunt  aul 
occasionales. 

Causae  praedisponentes:  1)  Sexus  virilis,  cum 
morbus  hic  in  viris  frequentior,  virorumque  vitae  ratio  eidem 
faveat.  2)  Aetas  provectior;  quo  provectior  aetas,  eo  crebrior 
Scirrhus  ventr.,  praecipue  annum  XL  intra  et  LX.  3)  Con- 
stitutio individuo  propria,  cacochymica,  in  scirrhos  etiam 
alios  proclivis.  4)  Labes  haereditaria  a parentibus,  scirrho 
vel  veneno  quocunque  iiiveterato,  scrophulis,  gonorrhoea, 

syphilide,  vel  exanthematibus  variis  contaminatis.  5)  Debi- 
litas ventriculi,  pyrosis,  bradypepsia,  dyspepsia  quacunque 
ex  causa  protracta.  6)  Animi  pathemata  varia,  ira,  invidia, 
vindictae  cupiditas,  amor  infelix,  moeror,  sollicitudines  ae- 
rumnosae. 7)  Mentis  occupationes  nimiae  et  continuae,  vita 
sedentaria,  lucubrationes,  unde  debilitas, laxitas  fibrarum,  cru- 
ditas, macies,  virium  solutio.  8)  Habitatio  in  locis  humidis, 
demissis,  exhalationibus  noxiis  corruptis.  9)  Febres,  crisi 
imperfecta  judicatae,  male  curatae,  aut  neglectae,  aut  sup- 
pressae, vires  pessumdantes. 

Causae  occasion ales.  Omnia  huc  spectant,  quae 
aut  mechanico,  aut  quocunque  alio  modo  inflammationem  ven- 
triculi chronicam  progignere  valent. 

1)  Abusus  remediorum  purgantium , drasticorum,  eme- 
ticorum et  praecipue  mercurialium , adstringentium,  veneno- 
rumque quolibet  ex  genere. 

2)  Gastritis  acuta  in  chronicam  desiens,  exsudatione  in 
parenchyma  ventriculi  sensim  indurescente,  scirrhum  et  car- 
cinoma producente. 

3)  Congestiones  ad  ventriculum  habituales,  secretionibus 
organorum  abdominalium  aut  imminutis,  aut  suppressis:  ve- 
luti  menstruatio,  haemorrhagiae  consuetae,  haemorrhoides  etc. 

4)  Quaecunque  irritatione  continua  in  ventriculum  agunt: 
ut  compressiones  externae  strophiis;  vel  corpora  aliena  acria, 
aculeata,  ut  ossicula,  acus,  capilli,  ictus  leviores  saepius  re- 
petiti ad  ventriculum,  uti  in  textoribus,  sutoribus  etc. 

5)  Ingesta  acria,  salina,  acida  austera,  rancida,  flatu- 
lenta,  obstipantia,  avidius  deglutita,  non  bene  masticata,  pa-. 
nis  male  coctus,  aut  calidus  comestus;  spiritus  sic  dicti 

ardentes,  empyreiimatici ; vina  viliora,  austera,  vapida  jejuno 
imprimis  stomacho;  cerevisiae  male  coctae,  acescentes;  abusus 
potus  tepidi,  theae,  coffeae;  succi  vegetabilium  recentes 
acres,  acidi,  praesertim  malorum,  pirorum  et  prunorum;  cibi 
ex  farina  male  praeparati,  praecipue  cum  oleo  aut  butyro 
cocti;  tincturae  aromaticae,  confecta  dulcia  etc. ; alimentorum 
prava  praeparatio,  praesertim  in  vasis  aeneis  aut  plumbeis, 
vel  eorundem  in  his  asservatio  diuturnior;  aer  vaporibus  no- 
xiis, exhalationibus  hominum  et  metallorum  inquinatus;  som- 
nus in  aere  impuro. 

6)  Metastases  variae  materiarum  aut  praedispositionum 
morborum  aliorum  ad  ventriculum,  utpote  rheumatismorum, 
erysipelatis,  scabiei,  herpetis,  ulcerum  pedis  praemature  ex- 
siccatorum, sudorum  pedum  et  manuum  consuetorum  suppres- 
sorum, haemorrhoidnm  etc. 

Exitus.  Scirrhi  ventriculi  exitus  triplex,  nempe; 

a.  in  sanitatem  perfectam,  b.  in  morbos  alios,  leviores, 
graviores,  c.  in  mortem. 

a.  Exitus  primus  in  sanitatem  perfectam  rarus,  et 
nonnisi  morbo  tempestive  cognito,  curaque  debita  adhibita 
ad  inflammationis  chronicae  resolutionem,  opitulante  natura 
ipsa. 

b.  Exitus  in  morbos  alios.  Inflammatione  quidem 
exstincta,  relictis  tamen  ventriculi  degenerationibus  dynami- 
cis  chymicisque  nascitur  debilitas,  pyrosis;  oriuntur  spasmi 
secretione  muci  adaucta,  qui  subinde,  attamen  nonnisi  in  sta- 
dio morbi  primo,  febri  vernali,  ulceribus  pedum,  haemor- 
rhoidibus  etc.  tolluntur;  aut  in  morbos  abeunt,  unde  primum 

nati,  inprimis  cutaneos,  scilicet  erysipelas,  herpetem,  scabiem 
etc.,  in  paroxysmos  arthriticos  etc. 

c.  In  mortem,  quae  vel  saepissime  cruciatibus  scirrhi 
ventriculi  finem  ponit,  et  quidem: 

1)  viribus  systematis  nervosi  et  vasculosi  sensim  exhau- 
stis, lipothymiis,  sub  quibus  maxima  horum  aegrotorum  pars 
perit,  et  plerumque  quidem  jam  in  tertio  seu  scirrhoso  stadio. 
Morte  nempe  appropinquante  lingua  prius  jam  per  aliquot 
dies  fuscescente,  sicca,  rimosa,  fissa;  pulsu  parvo,  debili, 
frequentissimo , vix  numerando;  sudoribus  viscidis  extremita- 
tes frigidas  legentibus;  deliriis  levioribus  mediam  sub  noctem 
intrantibus,  aphthis  in  faucibus  atque  oesophago  compareftti- 
bus,  lipothymiae  vitam  miserorum  placide  solvunt. 

2)  Convulsionibus,  quae  ex  nervis  ventriculi  ortae,  primo 
systema  nervosum  gangliorum  occupant,  tum  ad  cerebri 
systema  nervosum  propagantur,  et  paralysi  systematis  ner- 
vosi aegros  morti  tradunt. 

3)  Coarctatione  vel  ileo,  sub  vomitu  nervorum  vires 
et  sanguinem  vasorum  exhauriente. 

4)  Melaena  accedente,  corrosis  majoribus  venarum  ramis. 

5)  Inedia , cardia  et  pyloro  penitus  occlusis  sub  fame 
intolerabili. 

6)  Variis  hydropis  speciebus  secundariis  etc. 

7)  Inflammatione  nova  vehementiori  in  gangraenam  et 
membranarum  ventriculi  perforationem  terminata. 

Prognosis. 

Primo  in  morbi  stadio  aegri  a medicis  raro  auxilium 
petunt;  neque  raro  vero  a medicis  ipsis  aut  non  cognoscitur 

2 


18 


morbus,  aut  parvi  aestimatur,  aut  pro  pyrosi,  intestinorum 
debilitate,  flatulentia  vel  coctione  laesa  habetur,  unde  reme- 
diis eccroproticis , vel  irritantibus , roborantibusve  curatur. 
Nemo  infitias  ibit,  morbum  in  prima  periodo  characterem 
parum  determinatum,  neque  in  casibus  omnibus  eundem,  hinc 
fallacissimum , prae  se  ferre.  Primum  morbi  stadium  nonnisi 
ex  accurata  anamnesi  morborum  brevi  ante  praegressorum 
suspicari  possumus,  quum  in  stadio  inflammatorio  accurata 
tantum  atque  sollers  regionis  ventriculi  exploratio  et  sympto- 
matum reputatio  diagnosin  definitam  exhibent. 

Sed  hoc  quoque  in  stadio  exempla  prostant  morbi  non 
rite  cogniti , quia  paroxysmi  periodici  plerumque  non  ad  mor- 
bum spectare  videntur  plerisque:  hinc  pro  spasmis  ventriculi 
habentur,  et  qua  tales  tractantur,  aegri  quoque,  paroxysmis 
paullatim  adauctis,  statui  huic  non  normali  aliquantum  assue- 
facti, dolores  per  intervalla  paroxysmorum  periodicorum  ve- 
hementissimorum  ingressos  aut  parvi  aut  nihili  ducunt.  Tali 
modo  aegroti  remediis  aut  nullis  adhibitis,  aut  non  conve- 
nientibus, in  periodum  secundam,  in  qua  dolores  permanen- 
tes, fixi,  brevioribus  intervallis  redeunt,  progrediuntur,  ut 
sanatio  perfecta  nulla  ratione  exspectari  possit.  Quibus  rebus 
enumeratis  atque  perpensis,  prognosis  constitui  potest;  quae 
si  non  adessent,  tam  infausta  non  foret,  nam  in  periodo 
prima  non  tam  difficilis  existeret  sanatio,  praecipue  si  cau- 
sam morbi  cognitam  aut  removere,  aut  morbum  primarium 
denuo  restituere  valeremus.  Sed  quum  primum  periodus 
secunda  intraverit,  sanationem  plenam  exspectare  amplius  non 
licet. 

Ceterum  prognosis  pendet: 

a)  ab  morbi  ^adio:  in  stadio  tertio  et  ultimo  nulla  salus; 

b)  ab  individui  aetate:  quo  provectior  aetas ^ eo  pejus 
praesagium; 

c)  ab  aegri  Constitutione:  quo  debiliores  aegroti  eo 
minus  sanitas  plena  exspectanda; 

d)  a causarum  natura,  et  earum  faciliori  difficiliorive 
sublatione:  quo  facilius  caUsae  removentur^  tanto  certius 
sanatio  speranda; 

e)  a sede  et  complicatione  inflammationis^  ejusdemque 
propagatione ; 

f)  a sexu,  alimentis^  habitatione,  vivendi  ratione,  quae 
omnia  maximi  in  praesagiendo  exitu  momenti. 

Sectio  cadaverum*  In  aegris  stadio  scirrhi  perfecti 
defunctis  secundum  mali  sedem,  aut  in  cardia,  aut  in  pyloro, 
partes  constituentes  'et  circumjacentes  valde  mutatae  reperiun- 
tur;  cardia  iril  massam  homogeneam,  vere  cartilagineam  mul- 
tata, quae  ventriculi  orificium  superius  ita  occlusit,  ut  cibis 
in  stomachum  non  amplius  descendentibus,  aegri  fame  cru- 
ciati perirent.  Quae  membranarum  ventriculi  degeneratio  ad 
dimidium  tantum  pollicis  oesophagum  versus , nec  ultra, 
ascendens  et  semper  fere  usque  ad  ventriculi  fundum  descen- 
dens  observatur.  Si  autem  locus  morbi  iii  regione  pylori 
est,  membranae  ventriculi  rarius  in  massam  cartilagineam, 
sed  potius  in  materiem  inaequalem,  compactam,  tuberosam 
et  in  superficie,  externa  venis  turgidis  cinctam,  in  superficie 
autem  interna  ex  cinereo  albescentem,  plures  lineas,  quin 
imo  pollices  aequantem,  quae  in  orificio  ventriculi  inferiori 
crassior,  fundum  vero  versus  tenuior  apparet,  inveniuntur 
mutatae.  Non  raro  autem  fundus  ipse  venis  varicosis  inter- 

textus,  transilusque  ex  stomacho  in  intestinum  duodenum  ita 
coarctatus  est,  ut  vix  penna  anserina  modica  transmitti  pos- 
sit. Membrana  ex  peritonaeo  dein  incrassata,  cartilagfinea, 
inaequalis,  non  translucida;  tunica  muscularis  sedes  mali  vera, 
et  in  tunica  mucosa  villosa  glandulae  lymphaticae  et  pituita- 
riae, sicuti  inflammatio  praegressa  et  venae  turgidae  con- 
spiciuntur. In  cavo  abdominis  exsudatum  fluidum  ex  rubro 
flavescens,  quod  durante  vita  nonnunquam  hydropem  asciten 
producit;  in  cavo  vero  ventriculi  ex  rubro  fuscescens,  sedi- 
mento infusi  coffeae  haud  dissimile,  modo  minore,  modo  ma- 
jore quantitate  passim  reperitur. 

Scirrhi  pylori  cum  degenerationibus  partium  vicinarum 
et  cognatarum  chronicis,  scirrhosis  simul  conjuncti  esse  so- 
lent. Haud  mirum  itaque,  si  pancreatis,  hepatis,  glandularum 
meseraicarum  indurationes,  ventricjili  cum  hepate,  colo  trans- 
verso, raro  cum  peritonaeo  externo  et  diaphragmate,  concre- 
tiones comparent.  Ventriculus  ipse  modo  insigni  parvitate, 
contractus,  compactus  et  rigidus;  modo  magnopere  extensus, 
situ  formaque  irregularis.  Plerumque  autem  eundem  valde 
extensum,  et  ad  hypochondrium  sinistrum  cum  extenuatione 
membranarum  fundi  simultanea  dilatatum  invenimus.  Omentum 
tum  et  non  raro,  valde  imminutum,  tum  vero  praegrande  et 
pluribus  in  locis  adcretum,  rubre  flavescens  aut  sordide  fu- 
scum, colore  subinde  ex  rubro  subnigro  imbutum,  glandulis 
granulosis  et  in  massam  steatomatosam  degeneratis  animad- 
vertitur. Neque  raro  stricturae  intestinorum  inveniuntur.  In 
feminis  tales  quoque  destructiones  in  ovariis  simul  reperiun- 
tur.  Si  aeger  inflammatione  ventriculi  accessoria,  acuta, 
gangraena  terminata  periit,  praeter  signa  enumerata  illa 

quaque  gangraenae,  maculae  nigrae  nempe,  perforationes,  co- 
lor membranae  ventriculi  intimae  roseus,  inprimis  vero  mas- 
sae induratae  steatomata  referentes,  ex  peripheria  centrum 
versus  reti  vasculoso  intertextae  comparent,  quod  praecipue 
nodo  tuberoso  perscisso  conspicitur.  Si  aegroti  in  stadio 
carcinomatoso  seu  scirrhi  exulcerati  morte  abrepti  sunt,  tum 
aut  symptomatibus  haematemeseos,  aut  melaenae,  aut  virium 
denique  exhaustarum  (omnia  enim  ingesta  vomitu  rejiciuntur) 
subsequente  paralysi  universali  perierunt,  atque  tunc  in  casu 
priore  sanguis  ex  rubro  nigrescens  in  ventriculo  summe  ex- 
tenso, idemque  in  intestinis  tenuibus,  passim  inaequaliter  aere 
contento  dilatatis,  sed  magis  dissolutus,  viridescens,  in  inte- 
stinis autem  crassis  specie  concrementorum  compactorum,  te- 
nacium, piciformium  inter  valvulas  inhaerens  parietibus  inve- 
nitur. Quo  in  casu  lympha  exsudata,  et  liquor  puriformis 
in  cavo  abdominis,  glandulae  meseraicae  induratae,  intestina 
vacua,  aere  inaequaliter  distenta,  tumores  nonnunquam  scir- 
rhosi circa  intestini  coeci  et  coli  parietes  *,  bilis  liquidae 
exigua  copia  in  tubo  intestinali,  praeterea  concretiones  supra 
dictae  hepatis,  omenti  intestinorum  cum  ventriculo  sese  ma- 
nifestant. Interdum  omentum  ita  imminutum,  ut  vix  adverti 
possit;  in  plurimis  casibus  vero  sordide  obductum,  tubercu- 
lis steatomata  referentibus  munitum,  cum  colo  transverso 
aut  peritonaeo  concretum,  aut  per  ventriculum  maxime  ex- 
tensum sinistrorsum  plerumque  dislocatum,  hunc  cum  he- 
pate concreturti,  hepar,  inprimis  lobum  hujus  sinistrum  indu- 
ratum, tuberculis  parvis,  non  raro  exulceratis  refertum,  et 
hepar  ipsum  exulceratione  correptum  invenimus. 

In  aegris  cum  diathesi  scrophulosa  pulmonum  quoque, 

(jordis,  hepatis  et  cerebri  tubercula  subinde  conspiciuntur. 
Substantia  autem  ventriculi  ipsius  utroque  in  casu  tali  modo 
mutata  subinde  reperitur, 

Circa  pylorum  membranae  ventriculi  omni  modo  degene-» 
ratae  totoque  contextu  immutatae;  tubercula  et  excrescentiae 
illum  inaequaliter  cingentes,  modo  rubicundae,  sordide  flave- 
scentes, modo  albescentes,  plerumque  versus  peritonaeum 
extensae ; singulis  tantummodo  in  casibus  nonnunquam  uni 
alterive  horum  tuberculorum  ulcus  revera  fungosum,  carci- 
nomatosum,  in  cavum  abdominis  hians,  insidet.  Aliis  vero 
in  casibus  talia  ulcera  in  ventriculi  ipsius  cavum  vehiscunt, 
et  liquor  hic  subniger,  foetissimus,  ab  aegris  vomitu  ejectus, 
qui  in  ventriculo  quoque  post  mortem  reperitur,  ex  hisce 
ulceribus,  aut  ex  vasis  brevibus  quacunque  ex  causa  erosis 
ruptis  ve  oriri  videtur;  nemo  interim  negabit,  liquidum  non- 
nunquam tamen  post  mortem  observari,  ulcere  tali  nondum 
evoluto  aut  in  ventriculi  cavum  aperto.  Tubercula  haec,  quod 
attinet  ambitum  externum  dura,  cartilaginea,  hoc  in  stadio 
plerumque  liquefacta  in  partibus  internis  pus  ichorosum,  san- 
guine intermixtum  includunt,  quorum  maxima  et  solidissima  in 
regione  pylori,  ventriculum  medium  versus  imminuta,  rariora 
et  pure  minus  destructa  observantur.  Intestinum  duodenum 
raro  tantum  hac  degeneratione  liberum , varices  parvas  in 
carcinomatis  halone,  excrescentias  fungosas  jamjam  ortas  in 
locis  exulceratis  non  raro  invenies.  In  feminis  ceterum  ova- 
riorum inflammatio  simultanea,  induratio,  destructio,  uteri 
incrassatio,  inflammatio,  scirrhus,  carcinoma;  in  viris  glan- 
dulae prostatae,  et  nonnunquam  glandularum  meseraicarum 
induratio,  quae  in  feminis  rarius  apparet,  conspiciuntur;  ple- 

rumque  in  feminis  uteri  et  ovariorum  degeneratio  simul  oc- 
currunt. 

Therapia. 

A.  Indicatione  causali,  B.  Indicatione  morbi,  C.  Indi- 
catione exituum  nititur, 

A.  Indicatio  causalis.  Quatenus  nocentia  externa 
spectat,  negativa  solummodo  est,  petitque  semotionem  om- 
nium illorum,  quae  morbum  huncce  procreare  valeant,  qualia 
sunt:  potus  spirituosi  alimentaque  quantitate  et  qualitate  pec- 
cantia; ictus  leviores  iterati;  vivendi  ratio  huic  morbo  favens, 
uti  in  textoribus,  sutoribus,  feminisque  acu  victum  quaeren- 
tibus etc. 

Attamen  etiam  positiva  illa  dicenda  est  in  his  casibus, 
in  quibus  scirrhus  ventriculi  ex  aliis  morbis,  ut  ex  scabie 
retropressa,  rheumatismo,  arthritide  chronica,  herpete  repulsis, 
natus  est,  et  requirit  praesentem  horum  morborum  restitutio- 
nem, quae  fit  inprimis  balneis  tepidis  cum  hepate  sulphuris. 
Omnia  sulphureta,  aut,  quod  praestat,  unguentum  ex  tartaro 
emetico,  regioni  ventriculi  infrictum,  et  tam  diu  continuatum, 
usque  dum  magnae  inde  formentur  crustae,  ad  quas  solvendas 
cataplasmata  emollientia,  ut  ad  suppurationem  per  aliquod 
tempus  sustentandum  unguentum  sabinae  et  alia  talis  indolis 
conducunt,  optime  commendantur.  Morbo  ex  ulceribus  ve- 
tustis male  exsiccatis  orto,  haec  ulcera  illico  revocanda  sunt 
unguento  Autenriethii  ab  initio  in  abdomine,  tum  paullatim 
illam  magis  regionem  versus,  cui  ulcus  prius  insederat,  in- 
fricto, ibique  ulcera  artificialia  per  longum  tempus  aperta 
servanda. 

In  morbo  ex  congestionibus  ad  ventriculum  habitualibus 

et  suppressis  remedia  tantum  topica  adhibenda  sunt  et  quum 
primum  indicationi  morbi  satisfactum  sit,  tum  demum  per  sto- 
machum in  abdomen  et  systema  uropoeticum  agere  licet  clys- 
matibus  cum  extracto  aloes  ad  gr.  iij— jv,  aut  vaporibus 
tepidis  ad  genitalia  directis,  aut  frictionibus  cum  oleo  tere- 
binthinae, ad  utriusque  femoris  latus  internum.  Remedia  haec 
tunc  tantum  administranda,  quoniam,  ab  initio  congestiones 
exinde  facile  augerentur. 

B.  Indicatio  morbi  est  ejusdem  sanatio  aut  lenimen. 

Cura  sanitatem  perfectam  restituere  intendens,  sensibilita- 
tem  ventriculi  morbose  adauctam  imminuere,  pyroseos  evolu- 
tionem nimiam  removere,  et  concoctionem  partium  per  lym- 
pham exsudatam  prohibere  tentat:  cui  indicationi  nonnisi  in 
prima  morbi  periodo  locus  esse  potest. 

Ad  sensibilitatem  ventriculi  morbose  adauctam  imminuen- 
dam, narcotica  remedia,  at  nequaquam  opium,  alvum  retar- 
dans, sed  potius  cicuta,  hyoscyamus,  belladonna  propinanda 
sunt.  Ad  pyroseos  evolutionem  removendam  concretionesque 
praecavendas,  remedia  porrigenda  sunt,  quae  expansionem  in 
ventriculo  augent.  Huic  indicationi  kalia,  liquor  kali  carbo- 
nici  etc.  respondent.  In  aegrotis  potui  spirituoso  indulgenti- 
bus cum  kalibus  quassiam  conjungere  praestat.  Humulus 
lupulus  quoque  et  extractum  nucis  vomicae  jure  optimo  com- 
mendantur. — 

Irritabilitate  ventriculi  morbosa  hisce  remediis  imminuta 
vel  exstincta,  remedia,  quae  secretiones  renum  et  abdominis 
omnino  adaugere  valent  *,  remediis  supra  dictis  adjungenda 
sunt,  ut  oleum  lerebinth.  ad  9j  cura  levibus  aetheris  aceti 
dosibus.  — 

In  calameniis  qnacunque  ex  causa  praeter  affectiones  in- 
flammatorias suppressis,  et  urinarum  acrimonia  fortasse  prae- 
dominante  oleum  terebinth.  potissimum  valet.  Si  haemorrhoi- 
des adfuere,  tum  loco  olei  lerebinthinati  extractum  aloes 
aquosum  ad  gr.  ij— iij  addendum,  dosi  paullatim  adaucta. 
Magnae  quoque  utilitatis  erit,  oleum  lini  sulphurati  propinare, 
praesertim  aegris  illis,  in  quibus  scirrhus  ventriculi  ex  exan- 
thematibus repercussis  progenitus  est,  potissimum  in  scabie. 

Diaetam  hisce  medicaminibus  conformem  esse  oportet; 
hinc  portiones  minores  ciborum  digestu  facilium  frequentius 
porrigendae,  ova  sorbilia,  carnes  gallinae,  juscula  cancrorum; 
vina  edentula,  generosiora,  hungarica,  gallica,  hispanica,  lusi- 
tanica  (Madeira)  aut  cerevisia  bene  fermentata  etc. 

Sub  curae  finem  remedia  amara  pura,  ut  extr.  cort.  au- 
rant.,  gentian.,  trifol.  fibrin.,  in  aquis  aromat.,  ut  in  aq.  foe- 
nicuL,  juniper.,  menth.  crisp.,  piperit.,  cinnamom.  soluta,  cum 
levibus  naphthae  dosibus  administranda  sunt. 

Morbi  primarii,  si  licuit,  restituti  in  loco,  quem  prius 
occupavere,  retinendi  et  tandem  methodo  convenienti,  sero 
tamen,  rite  sanandi  sunt.  Sed  ubi  primum  periodus  hujus 
morbi  secunda  intravit,  perfecta  sanitas  exspectatur  frustra. 
Methodus  resolvens,  tam  crebro  commendata,  nihil  prodest, 
quin  potius  aegrum,  viribus  hac  methodo  sensim  exhaustis, 
crebrius  morti  tradit.  Hac  in  periodo  est  indicatio  lenire 
miseriam,  dolores  igitur  ventriculi  ardentes,  cibis  assumptis 
adauctos  imminuere,  viresque  vitales  collabentes  erigere  et 
sustentare,  ut  aegri  vita,  quantum  licet,  protrahatur.  Huc 
spectat  praeter  victum  convenientem,  alvo  non  clausa,  inpri- 
mis  opium;  sed  alvo  clausa,  quae  fere  semper  obstructa, 

praestat  aqua  laurocerasi  cum  lacte  vaccino  aut  caprino  ad 
gtt.  X— xij  diluta,  cochleari  omni  trihorio  sumendo,  una  cum 
extr.  chin*,  chinin.  sulph.  in  dosibus  refractis.  Accedente 

vomitu  cruento,  aqua  calcis  cum  lacte,  vel  acida  diluta  ve- 
getabilia porrigantur.  Si  autem  tali  methodo  vires  collabun- 
lur  et  nutritio  consueto  modo  procedere  nequit,  aliis  viis  uti' 
nobis  necesse  est;  quare  balnea  spirituosa  et  nutrientia, 
clysmata  nutrientia  cum  jusculis  carnis  administranda  sunt. 

C.  Indicatio  exituum  remedia  iisdem  convenientia 
requirit. 

I 

Ego  JULIUS  HERSCHEL  anno  hujus  saeculi  XVIIII 
die  XXXI  mensis  Octobris  Embricae,  oppido  rbenano,  natus 
fideique  veteri  adscriptus  sum,  patre  SIMONE  et  matre 
MINNA,  e gente  MEYER.  Primis  literarum  rudimentis 
imbutus,  progymnasium  Crefeldense,  rectore  111.  A.  REIN,  viro 
quam  maxime  de  me  merito,  florens,  tres  per  annos  frequentavi, 
quo  relicto  Gymnasium  Duisburgense,  quod  tum  111.  LAND- 
FERMANN  directore  florebat,  petii,  ubi  per  annos  duos  et 
dimidium  commoratus,  cum  testimonio  maturitatis  dimissus,  sub 
finem  mensis  Octobris  anni  XXXIX  h.  s.  ad  hanc  almam 
literarum  sedem  Fridericam-Guilelmam  Berolinensem  me  con- 
tuli, ibique  a rectore  magnifico  111.  TWESTEN  in  civium 
academicorum  numerum  receptus,  apud  111.  HECKER,  ordinis 
gratiosi  medicorum  Decanum  maxime  spectabilem,  nomen  pro- 
fessus sum.  Per  annos  inde  duos  hasce  scholas  et  philosophi- 
cas et  medicas  audivi; 

I.  PHILOSOPHICAS. 

Cei.  BENEKE  de  logice  et  psychologia,  nec  non  de  morbis 
psychicis  et  philosophia  hujus  et  superioris  aevi  j Cei.  DOVE  de 


physice  experimentali ; III.  KUNTH  de  bolanice;  111.  LICHTEN- 
STEIN  de  zoolo|fia ; III.  ROSE  de  mineralogia ; III.  MITSCHER- 
LICH  de  chemia  experimentali ; Exp.  ISENSEE  de  anlhropo- 
logia;  Exp.  BENARY  de  Persio  poeta;  Cei.  MICHELET  de 
immortalitate  animi. 

II.  MEDICAS.  , 

111.  HECKER  de  medicinae  encyclopaedia  et  methodologia ; 
111.  SCHLEMM  de  anatomia  organorum  sensuum,  de  osteologia; 
III.  MUELLER  de  anatomia  corporis  humani,  de  physiologia, 
qui  una  cum  111.  SCHLEMM  in  arte  cadavera  rite  secandi 
dux  mihi  fuit;  Cei.  MITSCHERLICH  de  materia  medica;  111. 
SCHOENLEIN  de  pathologia  et  therapia  speciali;  111.  JUEN- 
GKEN  de  chirurgia ; 111.  CASPER  de  arte  pharmaca  rite 
praescribendi. 

Tempore  autumnali  anni  XLI  h.  s.  universitatem  petii 
Herbipolitanam,  ubi  a rectore  magnifico  III.  de  LINCK  in  ci- 
vium numerum  academicorum  receptus,  nomen  decano  specta- 
tissimo III.  MUENZ  professus,  per  duos  annos  hisce  scholis 
interfui;  III.  MUENZ  de  anatomia  speciali  et  de  anatomia  pa- 
thologica; 111.  D^OUTREPONT  de  arte  obstetricia;  Cel.  SCHEE- 
RER  de  zoochemia  experimentali,  qui  in  exercitationibus,  zoo- 
chemicis  analyticis  simul  dux  mihi  fuit;  III.  TEXTOR  de 
operationibus  nec  non  de  instrumentis  chirurgicis. 

Duces  mihi  fuerunt:  III.  de  MARCUS  in  clinico-medico 
propaedeutico  et  practico,  III.  TEXTOR  in  clinico-chirurgico, 
III.  D^OUTREPONT  in  exercitationibus  in  phantomate  institu- 
endis et  in  clinico  obstetricio. 


Deinde  ad  hanc  almam  musarum  sedem  reversus  ab  III. 
LACHMANN,  rectore  magnifico,  civium  academicorum  numero 
adscriptus,  nomen  dedi  apud  111,  BUSCH,  decanum  maxime 
spectabilem.  / 

Exercitationes  clinicas  duce  Cei.  TRUESTEDT  adeo. 

Viris  his  omnibus  summopere  de  me  meritis  gratias  ago 
semperque  habebo,  quas-  possum  maximas. 

Jam  vero  tentaminibus,  tam  philosophico  quam  medico, 
nec  non  examine  rigoroso  rite  absolutis,  spero  fore,  ut  dis- 
sertatione thesibusque  publice  defensis , summi  in  medicina  et 
chirurgia  honores  in  me  conferantur. 


].  Morbus  est  discessio  et  forma  et  functione  a statu  indivi- 
dui normali, 

2.  Morbi  baereditarii  plerumque  in  mutatione  germinis  ovarii 
nituntur. 

3.  Frigus  febrile  affectionem  indicat  medullae  spinalis. 

4.  Cutis  externa  et  pulmones  unum  idque  arcte  inter  se  con- 
junctum  systema  constituunt. 

5.  Vires  sic  dictae  physicae  etiam  io  organismo  vivo  vim 
suam  et  efficacitatem  obtinent. 


